Graad R-pakslae: Saak by NVGCharl Potgieter op sy eerste skooldag in graad R. ŉ Saak van aanranding wat teen ŉ onderwyseres van Koppies aanhangig gemaak is nadat sy glo ŉ Graad R-leerling met die plathand pakslae gegee het, is by die Nasionale Vervolgingsgesag (NVG) ingedien. Konst. Peter Kareli, ŉ Vrystaatse polisiewoordvoerder, het Donderdag aan Maroela Media gesê die dossier is aan die NVG oorhandig, en dat hulle gaan bepaal of daar strafregtelik teen die onderwyseres opgetree gaan word. “Die proses duur gewoonlik ŉ week of twee vir die NVG om oor sake te besluit, dit hang net af van hoe besig hulle is,” het Kareli gesê. Maroela Media het Vrydag berig dat Nadia Potgieter ontstoke is nadat haar seuntjie, Charl (5) wat ŉ leerling aan Laerskool Sarel Cilliers was, se boudjies bloedrooi geslaan is op sy tweede skooldag. Sy het dieselfde dag van die voorval Charl en haar ouer seun, Jaco (9), uit die skool verwyder. Charl het glo pakslae gekry toe hy gehuil het omdat hy by sy ma wou wees. Maroela Media het Woensdag berig dat die gemeenskap, nadat die storie in die media bekend gemaak is, die ma veroordeel omdat sy die saak aanhangig gemaak het. “Die mense sê wat ek gedoen het, is nie reg nie,” het sy gesê. “Hulle sê die onderwyseres ervaar reeds baie spanning en nou veroorsaak ek vir haar nog meer spanning.” Lees ook: Gemeenskap veroordeel ma wat skool aanvat ná pakslae Kind (5) kry glo pak op tweede dag van skool